Jerry Turkulainen
Ura > Seuraura

Turkulainen on Mikkelin Jukureiden kasvatti. Hän siirtyi C-juniori-ikäisenä JYPiin kaudeksi 2013–2014, jolloin Turkulainen oli C-nuorten SM-sarjan runkosarjassa joukkueensa paras pistemies ja syöttäjä tehopistein 9+23=32. Hän voitti kauden päätteeksi C-nuorten SM-pronssia. Turkulainen nousi jo ensimmäisellä kokonaisella A-juniorikaudellaan 2015–2016 JYPin kapteenistoon ja hän voitti joukkueen sisäisen piste- ja syöttöpörssin tehopistein 11+21=32. Turkulainen valittiin A-nuorten SM-liigan marraskuun 2015 kuukauden tulokaspelaajaksi. Hän vahvisti kauden aikana myös JYPin B-nuoria, joiden paras maalintekijä Turkulainen oli pudotuspeleissä Anton Stråkan kanssa kolmella osumallaan. Hän voitti kauden päätteeksi B-nuorten B-nuorten SM-pronssia.
Kaudeksi 2016–2017 Turkulainen teki vuoden mittaisen sopimuksen Mestis-joukkue JYP-Akatemian kanssa. Hän debytoi kauden aikana myös JYPin SM-liigajoukkueessa, jossa Turkulainen pelasi ensimmäisen ottelunsa 1. lokakuuta 2016 Saimaan Palloa vastaan. Hänet merkittiin JYPin kolmosketjuun Anssi Löfmanin ja Jani Tuppuraisen oikeaan laitaan. Turkulainen sai ottelussa jääaikaa 16.38 minuuttia. Hän teki myös liigauransa avausmaalin ylivoimalla. Turkulaisen osuma jäi JYPin 5–2-voittoon päättyneen ottelun ratkaisumaaliksi. Tero Lehikoinen valitsi hänet ottelun Alumnien tähtien kolmostähdeksi. Marraskuussa 2016 Turkulainen teki JYPin kanssa kolmivuotisen jatkosopimuksen. Hänen tulokaskautensa SM-liigassa toi 48 runkosarjaottelussa tehot 9+17=26, kahdeksassa pudotuspeliottelussa yhden maalin ja neljässä Mestarien liigan ottelussa yhden syöttöpisteen. Turkulainen sijoittui runkosarjan tulokkaiden pistepörssissä kolmanneksi. Hänen kautensa päättyi lopulta välierissä loukkaantumisen vuoksi. Turkulainen voitti kauden päätteeksi SM-pronssia.
Turkulaista ei varattu NHL:ään kesän 2017 varaustilaisuudessa, mutta hän sai samana kesänä kuitenkin varaamattomana pelaajana kutsun Toronto Maple Leafsin kehitysleirille. Kaudella 2017–2018 Turkulainen teki SM-liigan runkosarjassa 33 tehopistettä. Hän voitti kauden aikana myös CHL:n mestaruuden. Kesällä 2018 Turkulainen osallistui puolestaan varaamattomana pelaajana Florida Panthersin kehitysleirille. Kaudella 2018–2019 hän oli Mestarien liigassa JYPin paras syöttäjä neljällä syöttöpisteellään. Turkulainen jakoi myös joukkueen sisäisen tehotilaston voiton Robert Rooban kanssa lukemalla +3. Kaudella 2019–2020 hän teki SM-liigan yhden kauden piste-ennätyksensä tehopistein 11+31=42, joilla Turkulainen oli JYPin paras syöttäjä ja neljänneksi paras pistemies. Helmikuussa 2020 hän teki seuran kanssa kaksivuotisen jatkosopimuksen.
Kaudella 2020–2021 Turkulainen oli tehopistein 15+25=40 JYPin toiseksi paras pistemies Robert Rooban jälkeen. Kaudeksi 2021–2022 hänet nimettiin joukkueen varakapteeniksi. Turkulainen voitti JYPin sisäisen pistepörssin tehopistein 16+22=38. Kauden jälkeen maaliskuussa 2022 seura tiedotti, että hän ei jatka JYPissä ja vaihtaa seuraa. Toukokuussa JYP kuitenkin uutisoi Turkulaisen tehneen seuran kanssa vuoden mittaisen jatkosopimuksen.
Turkulainen nimettiin kaudeksi 2022–2023 jälleen JYPin varakapteeniksi. Hänet valittiin SM-liigan lokakuun kuukauden pelaajaksi. Turkulainen voitti JYPin sisäisen piste- ja syöttöpörssin tehopistein 12+42=54, joilla hän sijoittui koko SM-liigan pistepörssissä kolmanneksi edellään vain HPK:n Michael Joly ja Tapparan Jori Lehterä. Marraskuussa 2022 Turkulainen teki JYPin kanssa kolmivuotisen jatkosopimuksen, joka sisältää option ulkomaille siirtymisestä kahdesta jälkimmäisestä kaudesta.
Kaudella 2023–2024 Turkulainen johti seitsemän pelatun ottelun jälkeen SM-liigan pistepörssiä tehopistein 5+9=14. Hänet valittiin liigan syyskuun kuukauden pelaajaksi. Turkulainen sijoittui tehoila 21+42=63 lopulta koko SM-liigan pistepörssissä toiseksi edellään vain Ilveksen Oula Palve. Hänet palkittiin runkosarjan parhaana pelaajana Lasse Oksanen -palkinnolla sekä Veikkauksen Kultainen kypärä -kilpailun voittajana. Suomen Jääkiekkoilijat ry äänesti Turkulaisen SM-liigan parhaaksi pelaajaksi ja hänet palkittiin Kultaisella kypärällä. Turkulainen oli myös JYPin ainoa kauden kaikki 60 runkosarjaottelua pelannut pelaaja.
Helmikuussa 2024 Turkulainen käytti JYP-sopimuksessa olleen option ulkomaille siirtymisestä ja Sveitsin National Leaguessa pelaava HC Ajoie uutisoi hänen siirtyvän joukkueeseen kaksivuotisella sopimuksella kaudeksi 2024–2025. Joulukuussa Turkulaisen kausi päättyi loukkaantumiseen. Hän johti National Leaguen pistepörssiä tehtyään 30 ottelussa yhdeksän maalia ja yhteensä 38 tehopistettä.